
de Adriana Stoicescu, judecător 


Pentru o naţiune ce plutește în derivă de prea mult timp, gâlceava intelectualilor poate fi 
lovitura fatală. 

Căci ce altceva îi mai lipsește poporului, care se încaieră din cauza buzelor Dragușancei sau 
operațiilor Prodancei, decât o ceartă ca la ușa cortului între cei chemați să lumineze nația? 
Este trist să vezi că oameni de o erudiție dincolo de orice dubiu, culți, cu doctorate făcute pe 
bune și la timp, se pot încăiera în spațiul public ca niște chivuțe florărese, numai pentru că 
nu pot să își armonizeze convingerile. 

Și, mai ales, nu pot să fie de acord că nu sunt de acord... 

Zânzania intelectualilor, aducătoare doar de prejudicii, are la bază, întotdeauna, 
promisiunile amăgitoare ale politicienilor, codița băgată de dracul cel degrabă promițător de 
fală și glorie efemeră. 

Făcând pactul cu diavolul, oamenii de cultură ai cetății dau impresia că s-au vândut pe 30 
de arginți unor neaveniţi, care au știut, la vremea potrivită, să șmecherească tot ce mișcă și 
să își asigure un trai luxos. 

Pentru că pe politicienii de pretutindeni nu îi interesează omul, ci puterea și banul. 

Ori omul de cultură nu asta ar trebui să țintească. 

O națiune nu poate fi salvată decât prin educație. 

Iar oamenii politici sunt ultimii interesaţi să o facă, pentru că ei nu își doresc o națiune 
salvată ci o adunătură de oameni schilodiți sufletește și intelectual, masă bună de manevră 
și prosteală. 

Dihonia oameniior ae cultura ne va ingropa orice speranța ae scnimoare a unui popor ce se 
transformă, pe zi ce trece, într-o gașcă de creatori de conținut și influenceri ce nu știu a 
bălmăji alfabetul. 

Alături de ea, transformarea preoţilor, altădată esenţa comunităţii, în saci de box, chemați 
doar la nunţi și înmormântări, buni de plimbat pentru a arăta ce cool poate fi Isus, va duce 
țara atât de jos încât nici Lucifer nu o va mai recunoaște. 

E trist că țara care l-a avut pe Titulescu ministrul de externe mai poate oferi Europei doar 
culegători de căpșuni, interlopi și macete, dame de companie și copii de vânzare. 

Și vina este a noastră, a tuturor. 

De aceea, rogu-vă, nu vă mai certaţi. 

Mergeţi și scrieți, vorbiți, arătați oamenilor că lumea înseamnă mult mai mult decât un meci 
de fotbal la care scuipi seminţe și încerci să calculezi ce ai face cu banii dați pe un jucător ce 
nu își poate silabisi numele. 

Vorbiţi-le copiilor și adulţilor deopotrivă, despre cărți și muzică, despre artă. 

Despre frumos și firesc. 

Ieșiţi în cetate și spuneți oamenilor că banii și puterea nu înseamnă nimic, dar pot distruge 
totul, în lipsa educaţiei. 

Iar voi, preoți, ridicaţi-vă și strigați cât vă ţin puterile că lumea este creația Lui, nu a omului 
și că fără El viața asta, așa cum o știm, va deveni curând amintire. 

Treziţi oamenii din letargie, cu inteligenţă și spirit, cu bunătate și răbdare, că iubirea pare, 
deja, desuetă.... 

Eu asta voi face, cât voi putea. 


